b'\n_START_ARTICLE_\nGrand Theft Auto V\n_START_SECTION_\nPelaaminen\n_START_PARAGRAPH_\nGrand Theft Auto V on joko ensimm\xc3\xa4isest\xc3\xa4 tai kolmannesta persoonasta kuvattu toimintaseikkailupeli. Pelaajat suorittavat teht\xc3\xa4vi\xc3\xa4 edet\xc3\xa4kseen tarinassa. Teht\xc3\xa4vien ulkopuolella pelaajat voivat vapaasti vaeltaa pelin avoimessa pelimaailmassa. Grand Theft Auto V:n pelimaailma on huomattavasti suurempi kuin pelisarjan aikaisemmissa peleiss\xc3\xa4, koostuen avonaisesta maaseudusta ja kuvitteellisesta Los Santosin kaupungista._NEWLINE_Pelaaja k\xc3\xa4ytt\xc3\xa4\xc3\xa4 l\xc3\xa4hitaisteluaseita, ampuma-aseita ja r\xc3\xa4j\xc3\xa4hteit\xc3\xa4 vihollisten torjumiseksi, ja h\xc3\xa4n voi juosta, hyppi\xc3\xa4, uida tai k\xc3\xa4ytt\xc3\xa4\xc3\xa4 kulkuneuvoja liikkumiseen pelimaailmassa. Taistelutilanteessa pelaaja voi k\xc3\xa4ytt\xc3\xa4\xc3\xa4 hyv\xc3\xa4kseen automaattista t\xc3\xa4ht\xc3\xa4yst\xc3\xa4 ja h\xc3\xa4n voi suojautua vihollisen tulitukselta. Jos pelaaja vahingoittuu, h\xc3\xa4nen terveyspisteens\xc3\xa4 palaa v\xc3\xa4hitellen puoliv\xc3\xa4liin saakka. Pelaaja syntyy uudelleen sairaalaan, jos h\xc3\xa4n sattuu kuolemaan. Jos pelaaja syyllistyy rikoksiin pelin aikana, h\xc3\xa4n voi saada per\xc3\xa4\xc3\xa4ns\xc3\xa4 viranomaiset, joiden aggressio mitataan \xe2\x80\x9dwanted\xe2\x80\x9d-luokituksella (suom. etsint\xc3\xa4kuulutus). Senhetkinen luokitus n\xc3\xa4kyy pelaajalle n\xc3\xa4yt\xc3\xb6ss\xc3\xa4 t\xc3\xa4htin\xc3\xa4 yhdest\xc3\xa4 viiteen, jossa viisi tarkoittaa viranomaisten olevan hyvin aggressiivisia. Viranomaiset etsiv\xc3\xa4t pelaajaa, joka poistuu etsint\xc3\xa4kuulutetulta alueelta. Jos pelaaja pid\xc3\xa4tet\xc3\xa4\xc3\xa4n tai h\xc3\xa4n kuolee kesken teht\xc3\xa4v\xc3\xa4n, h\xc3\xa4n voi aloittaa edellisest\xc3\xa4 tallennuspisteest\xc3\xa4. Luokitusmittari menee cooldown-tilaan ja lopulta vet\xc3\xa4ytyy, kun pelaaja ei ole viranomaisten n\xc3\xa4k\xc3\xb6piiriss\xc3\xa4 (joka n\xc3\xa4kyy kartassa)._NEWLINE_Yksinpeliss\xc3\xa4 on kolme pelattavaa hahmoa: Michael De Santa, Trevor Phillips ja Franklin Clinton \xe2\x80\x93 kolme rikollista, joiden tarinat yhdistyv\xc3\xa4t teht\xc3\xa4vi\xc3\xa4 suoritettaessa. Jotkut teht\xc3\xa4v\xc3\xa4t suoritetaan vain yhdell\xc3\xa4 hahmolla, ja loput kahdella tai kolmella. Koko yksinpelin ajan pelaajat voivat vaihtaa hahmosta toiseen suuntaa antavan kompassin avulla. Peli saattaa vaihtaa hahmoa automaattisesti teht\xc3\xa4vien aikana, jott\xc3\xa4 t\xc3\xa4m\xc3\xa4 voi suorittaa er\xc3\xa4it\xc3\xa4 tavoitteita. Hahmon kompassissa sijaitseva avatar v\xc3\xa4lkkyy punaisena, jos h\xc3\xa4n on vaarassa, ja valkoisena jos h\xc3\xa4nell\xc3\xa4 on strateginen etuly\xc3\xb6ntiasema. Vaikka pelaajat suorittavat teht\xc3\xa4vi\xc3\xa4 mill\xc3\xa4 tahansa kolmesta p\xc3\xa4\xc3\xa4hahmosta, vaikeammat ry\xc3\xb6st\xc3\xb6teht\xc3\xa4v\xc3\xa4t edellytt\xc3\xa4v\xc3\xa4t apua teko\xc3\xa4lyn ohjaamilta rikostovereilta, jotka erikoistuvat esimerkiksi hakkeroimiseen tai ajamiseen. Jos rikostoveri selvi\xc3\xa4\xc3\xa4 ry\xc3\xb6st\xc3\xb6st\xc3\xa4 hengiss\xc3\xa4, h\xc3\xa4n saa osan ry\xc3\xb6st\xc3\xb6summasta ja saattaa olla k\xc3\xa4ytett\xc3\xa4viss\xc3\xa4 tulevissa ry\xc3\xb6st\xc3\xb6teht\xc3\xa4viss\xc3\xa4 paremmilla taitopisteill\xc3\xa4. Peliss\xc3\xa4 ry\xc3\xb6st\xc3\xb6t voidaan suorittaa kahdella eri tavalla: pelaajat voivat esimerkiksi vaivihkaa lamauttaa siviilit tainnutuskaasulla tai n\xc3\xa4kyv\xc3\xa4sti rynn\xc3\xa4k\xc3\xb6id\xc3\xa4 paikalle aseiden kanssa._NEWLINE_Jokaisella hahmolla on kahdeksan eri taitoa, jotka edustavat heid\xc3\xa4n kyky\xc3\xa4\xc3\xa4n tietyll\xc3\xa4 alalla, kuten ampuminen ja ajaminen. Vaikka pelaajat voivat parantaa hahmojen taitoja pelatessaan, joka hahmolla on oletuksena asiantuntemus yhteen taitoon (esim. Trevorin lentotaito). Kahdeksas \xe2\x80\x9derikoiskyky\xe2\x80\x9d m\xc3\xa4\xc3\xa4ritt\xc3\xa4\xc3\xa4 hahmolle ainutlaatuisen kyvyn suorittamisen tehokkuuden. Michael k\xc3\xa4ytt\xc3\xa4\xc3\xa4 luotiaikaa tulitaisteluissa, Franklin hidastaa aikaa ajaessa, ja Trevor tekee taisteluissa kaksinkertaista vahinkoa vihollisille ottaen vain puolittaista vahinkoa itse. Joka hahmon erikoiskyky\xc3\xa4 mittaava mittari kuluu kyky\xc3\xa4 k\xc3\xa4ytett\xc3\xa4ess\xc3\xa4 ja regeneroituu, kun pelaaja tekee taidoikkaita tekoja (esimerkiksi driftaamalla ajoneuvoilla Franklinill\xc3\xa4 tai ampumalla p\xc3\xa4\xc3\xa4osumia Michaelilla).\n_START_SECTION_\nTarina\n_START_PARAGRAPH_\nYhdeks\xc3\xa4n vuotta pieleen menneen ry\xc3\xb6st\xc3\xb6keikan j\xc3\xa4lkeen entinen pankkiry\xc3\xb6st\xc3\xa4j\xc3\xa4 Michael Townley el\xc3\xa4\xc3\xa4 todistajasuojeluksessa perheens\xc3\xa4 kanssa Los Santosissa, San Andreasissa peitenimen Michael De Santa turvin. Kun Michael saa tiet\xc3\xa4\xc3\xa4 vaimonsa Amandan maanneen t\xc3\xa4m\xc3\xa4n tennisopettajan kanssa, h\xc3\xa4n jahtaa tennisopettajaa \xc3\xb6kytalolle ja tuhoaa talon raivostuksissaan. Talon omistajaksi paljastuu meksikolaisen huumeparonin Martin Madrazon naisyst\xc3\xa4v\xc3\xa4. Madrazo vaatii korvausta v\xc3\xa4kivallan uhalla, joten Michael palaa rikolliseen el\xc3\xa4m\xc3\xa4\xc3\xa4ns\xc3\xa4 saadakseen rahat kasaan. Yhdess\xc3\xa4 rikostoverinsa, Franklin Clintonin, kanssa he ry\xc3\xb6st\xc3\xa4v\xc3\xa4t jalokivimyym\xc3\xa4l\xc3\xa4n maksaakseen velkansa. Michaelin ainoa yhdeks\xc3\xa4n vuoden takaisesta pankkiry\xc3\xb6st\xc3\xb6st\xc3\xa4 eloonj\xc3\xa4\xc3\xa4nyt kanadalainen rikostoveri, Trevor Phillips, saa tiet\xc3\xa4\xc3\xa4 jalokiviry\xc3\xb6st\xc3\xb6st\xc3\xa4 ja tajuaa Michaelin olleen sen takana. Kaksikko tapaa uudelleen, kun Trevor j\xc3\xa4ljitt\xc3\xa4\xc3\xa4 Michaelin Los Santosissa._NEWLINE_P\xc3\xa4\xc3\xa4hahmojen yksityisel\xc3\xa4m\xc3\xa4t alkavat lipsua hallinnasta. Michaelin perhe j\xc3\xa4tt\xc3\xa4\xc3\xa4 h\xc3\xa4net, ja h\xc3\xa4nen yrityksens\xc3\xa4 tehd\xc3\xa4 el\xc3\xa4m\xc3\xa4ll\xc3\xa4\xc3\xa4n jotain johtaa h\xc3\xa4net yhteenottoon miljard\xc3\xb6\xc3\xb6ri p\xc3\xa4\xc3\xa4omasijoittaja, Devin Westonin, kanssa. Franklin pelastaa yst\xc3\xa4v\xc3\xa4ns\xc3\xa4 Lamar Davisin gangsteri Harold \xe2\x80\x9dStretch\xe2\x80\x9d Josephilta, joka yritt\xc3\xa4\xc3\xa4 toistuvasti tappaa Lamarin saadakseen huomiota jengilt\xc3\xa4\xc3\xa4n. Trevorin holtittomat yritykset lujittaa h\xc3\xa4nen hallintaansa Blainen piirikunnan mustassa p\xc3\xb6rssiss\xc3\xa4 johtavat sotaan sek\xc3\xa4 rikollisen moottoripy\xc3\xb6r\xc3\xa4kerhon The Lostin, usean latinalaisamerikkalaisen katujengin, muiden metadiilerien, hallituksen sponsoroimien palkkasoturien ett\xc3\xa4 Triadin huumeparonin Wei Chengin kanssa._NEWLINE_Kaksi Federal Investigation Bureaun (FIB) agenttia, Dave Norton ja Steve Haines, ottavat yhteytt\xc3\xa4 Michaeliin ja vaativat t\xc3\xa4t\xc3\xa4 tekem\xc3\xa4\xc3\xa4n sarjan operaatioita Franklinin ja Trevorin kanssa, tavoitteenaan heikent\xc3\xa4\xc3\xa4 kilpailevaa International Affairs Agency (IAA) -virastoa. Hainesin valvonnassa he hy\xc3\xb6kk\xc3\xa4\xc3\xa4v\xc3\xa4t IAA:lle tarkoitettua p\xc3\xa4\xc3\xa4omaa sis\xc3\xa4lt\xc3\xa4v\xc3\xa4n panssaroidun ajoneuvosaattueen kimppuun, ja ry\xc3\xb6st\xc3\xa4v\xc3\xa4t kaikki Los Santosin korruptoituneet poliisit ty\xc3\xb6llist\xc3\xa4v\xc3\xa4n pankin. Kun Hainesin toimintaa aletaan tutkia, h\xc3\xa4n pakottaa Franklinin ja Michaelin soluttautumaan FIB:n p\xc3\xa4\xc3\xa4majaan tuhoamaan todisteet Hainesia vastaan viraston servereilt\xc3\xa4. Michael n\xc3\xa4kee t\xc3\xa4m\xc3\xa4n tilaisuutena pyyhki\xc3\xa4 my\xc3\xb6s kaikki todisteet h\xc3\xa4nen omista toimistaan, mik\xc3\xa4 murtaa Hainesin vaikutusvallan h\xc3\xa4neen. Kolmikko alkaa suunnitella siihen asti rohkeinta vetoaan: Union Depository -varaston kultavarojen ry\xc3\xb6st\xc3\xa4mist\xc3\xa4. Michael tekee sovinnon perheens\xc3\xa4 kanssa ja he alkavat taas asua yhdess\xc3\xa4._NEWLINE_Trevor saa selville, ett\xc3\xa4 h\xc3\xa4nen vanha ry\xc3\xb6st\xc3\xb6kumppaninsa Brad Snider ei olekaan vankilassa kuten h\xc3\xa4nelle oli kerrottu, vaan ett\xc3\xa4 t\xc3\xa4m\xc3\xa4 kuoli yhdeks\xc3\xa4n vuoden takaisella pieleen menneell\xc3\xa4 ry\xc3\xb6st\xc3\xb6keikalla, ja ett\xc3\xa4 t\xc3\xa4m\xc3\xa4 haudattiin Michaelille tarkoitettuun hautaan. Trevor tuntee olonsa petetyksi, mik\xc3\xa4 aiheuttaa kitkaa kolmikon v\xc3\xa4lille ja uhkaa vaikeuttaa heid\xc3\xa4n suunnitelmiaan Union Depositoryn varalle. Kun Michael ja Norton joutuvat Hainesin pett\xc3\xa4m\xc3\xa4ksi, Trevor auttaa heit\xc3\xa4 pakenemaan sill\xc3\xa4 syyll\xc3\xa4, ett\xc3\xa4 ainoastaan h\xc3\xa4nell\xc3\xa4 on oikeus tappaa Michael. Trevor ei anna Michaelille anteeksi, mutta lupaa suorittaa Union Depositoryn ry\xc3\xb6st\xc3\xb6n._NEWLINE_Union Depositoryn ry\xc3\xb6st\xc3\xb6 onnistuu, mutta Franklinia l\xc3\xa4hestyt\xc3\xa4\xc3\xa4n kahdelta taholta, jotka vaativat, ett\xc3\xa4 h\xc3\xa4n tappaa joko Michaelin tai Trevorin. Franklinilla on kolme vaihtoehtoa: tappaa Michael, tappaa Trevor tai olla tappamatta ket\xc3\xa4\xc3\xa4n ja kohdata heid\xc3\xa4n vihollisensa yhdess\xc3\xa4. Jos Franklin tappaa joko Michaelin tai Trevorin, h\xc3\xa4n p\xc3\xa4\xc3\xa4tt\xc3\xa4\xc3\xa4 yhteydenoton selviytyj\xc3\xa4n kanssa, ja palaa takaisin vanhaan el\xc3\xa4m\xc3\xa4\xc3\xa4ns\xc3\xa4. Jos h\xc3\xa4n ei tapa kumpaakaan, kolmikko kohtaa FIB:n ja Merryweatherin, mink\xc3\xa4 j\xc3\xa4lkeen he surmaavat Hainesin, Stretchin, Chengin ja Westonin. Kun he p\xc3\xa4\xc3\xa4sev\xc3\xa4t eroon vihollisistaan, Michael, Franklin ja Trevor lopettavat ty\xc3\xb6skentelyn yhdess\xc3\xa4, mutta pysyv\xc3\xa4t yst\xc3\xa4vin\xc3\xa4.\n_START_SECTION_\nKehitys\n_START_PARAGRAPH_\nK\xc3\xa4sikirjoittaja Dan Houser kertoi vuoden 2009 haastattelussa kirjoittavansa noin tuhatsivuisen k\xc3\xa4sikirjoituksen GTA V:t\xc3\xa4 varten. Samaisessa haastattelussa Houser kertoi kehityksen alkavan ensin kaupungista ja vasta sen j\xc3\xa4lkeen hahmoista.\n_START_SECTION_\nJulkistaminen\n_START_PARAGRAPH_\nLokakuussa 2011 Rockstar Games julkisti Grand Theft Auto V:n Twitterin kautta laittamalla viestiin linkin kotisivuillensa, jonka tyyliasua oli muutettu pelin mukaiseksi. Sivuilla oli logo, jossa oli pelin nimi ja sen alla teksti, jossa ilmoitettiin trailerin julkaisup\xc3\xa4iv\xc3\xa4m\xc3\xa4\xc3\xa4r\xc3\xa4. Rockstar Gamesin emoyhti\xc3\xb6n Take-Two Interactiven osakkeet nousivat seitsem\xc3\xa4n prosenttia, kun peli julkistettiin. Traileri julkaistiin viikkoa my\xc3\xb6hemmin ja se paljasti pelin tapahtumapaikan. Seuraavia tietoja saatiin vasta 12. hein\xc3\xa4kuuta 2012, kun Rockstar julkaisi kaksi kuvaa pelist\xc3\xa4. Pelin toinen traileri julkaistiin 14. marraskuuta 2012. Trailerissa esiteltiin pelin pelattavat hahmot. Tammikuussa 2013 Rockstar ilmoitti pelin julkaisuajankohdaksi 17. syyskuuta 2013. Kes\xc3\xa4kuussa 2014 Rockstar julkisti E3-messuilla Grand Theft Auto V:n PlayStation 4-, Xbox One- ja PC-versiot trailerilla, joka oli kuvattu PlayStation 4:ll\xc3\xa4. Tammikuussa 2015 Rockstar ilmoitti, ett\xc3\xa4 PC-version julkaisu viiv\xc3\xa4styy alkuper\xc3\xa4isen 27. tammikuuta 2015 sijaan 24. maaliskuuta 2015. Helmikuussa 2015 Rockstar julkaisi j\xc3\xa4lleen uuden julkaisup\xc3\xa4iv\xc3\xa4m\xc3\xa4\xc3\xa4r\xc3\xa4n Grand Theft Auto V:n PC-versiolle, siirt\xc3\xa4en sit\xc3\xa4 aikaisemmasta julkaisuajankohta-arviosta eteenp\xc3\xa4in 14. huhtikuuta 2015.\n_START_SECTION_\nKer\xc3\xa4ilyversiot\n_START_PARAGRAPH_\nGrand Theft Auto V:st\xc3\xa4 on julkistettu kaksi ker\xc3\xa4ilyversiota: Special Edition ja Collector\xe2\x80\x99s Edition._NEWLINE_Special Edition sis\xc3\xa4lt\xc3\xa4\xc3\xa4 SteelBook-kotelon, jonka kannessa ovat pelin p\xc3\xa4\xc3\xa4henkil\xc3\xb6t. Mukana on my\xc3\xb6s blueprint-kartta, jossa on koko GTA V:n alue, lis\xc3\xa4ksi ladattavia bonusaseita,- asuja ja -tatuointeja, Stunt Planej\xc3\xa4, sek\xc3\xa4 Special Ability Boost, jonka avulla pelihahmojen erikoistaitoja kartuttava mittari t\xc3\xa4yttyy 25\xc2\xa0% nopeammin._NEWLINE_Collector\xe2\x80\x99s Edition sis\xc3\xa4lt\xc3\xa4\xc3\xa4 kaiken saman kuin Special Edition, mutta mukana tulee my\xc3\xb6s lukollinen turvaboksi GTA V -logolla, brodeerattu Los Santos -lippis, ladattavia lis\xc3\xa4hahmoja GTA Onlineen, sek\xc3\xa4 uniikkiautoja sis\xc3\xa4lt\xc3\xa4v\xc3\xa4 autotalli.\n_START_SECTION_\nKritiikki\n_START_PARAGRAPH_\nJoulukuussa 2014 muutamissa australialaisissa kauppaketjuissa peli vedettiin pois myynnist\xc3\xa4 asiakkaiden nettivetoomuksen takia jossa kritisoitiin pelin naisiin kohdistuvaa v\xc3\xa4kivaltaa. Peli\xc3\xa4 kritisoitiin my\xc3\xb6s teht\xc3\xa4v\xc3\xa4st\xc3\xa4, jossa tarkoituksena on kiduttaa todistajaa eri tavoin.'